FI Euroopan unionin virallinen lehti C 102/16

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

(2007/C 102/11)

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTEENVETO

NEUVOSTON ASETUS (EY) N:o 510/2006

”NOŠOVICKÉ KYSANÉ ZELÍ”

EY-nro: CZ/PDO/0412/28.10.2004

SAN ( X ) SMM ( )

Tässä yhteenvedossa esitetään tuote-eritelmän pääkohdat tiedotustarkoituksessa.

1. Jäsenvaltion toimivaltainen viranomainen:

Nimi: Úřad průmyslového vlastnictví Osoite: Antonína Čermáka 2a CZ-160 68 Praha 6 Puhelin: (420) 220 38 31 11 Faksi: (420) 224 32 47 18 Sähköposti: posta@upv.cz

2. Ryhmittymä:

Nimi: Zemědělské družstvo vlastníků Nošovice Osoite: Nošovice 128 CZ-739 51 Dobrá Puhelin: (420) 558 64 14 81 Faksi: (420) 558 64 10 73 Sähköposti: zdv.nosovice@tiscali.cz Kokoonpano: tuottaja/jalostaja ( X ) muu ( )

3. Tuotelaji:

Luokka 1.6: Hapankaali

4. Eritelmä:

(yhteenveto asetuksen (EY) N:o 510/2006 4 artiklan 2 kohdan mukaisista vaatimuksista)

4.1. Nimi: ”Nošovické kysané zelí”

4.2. Kuvaus: Tuote on hapankaali, joka valmistetaan raa'asta kaalista maitohappokäymisellä.

Ulkonäkö: ohueksi viipaloitu. Väri: kullankeltainen; kielteisenä pidetään värin vaihtumista, erityisesti harmaata tai punertavaa väriä. Maku: happamasta karvaahkoon. Tuoksu: kaalin tuoksu. Koostumus: ohueksi viipaloitu. Fysikaalis-kemialliset ominaisuudet (keskimääräiset ravintoarvot 100 grammassa tuotetta): energiasisältö 84 kJ, rasva-aineet 2 g, valkuaisaineet 7 g, hiilihydraatit 39 g, sisältää luonnollisen määrän C-vitamiinia.

”Nošovické kysané zelí ”-hapankaalin valmistukseen käytetään seuraavia raaka-aineita: valkokaali, ruokasuola, kumina ja sinapinsiemen. Valmistusta varten viljellään seuraavia lajikkeita: Gloria, Ramco, Kingstone, Zerelina, Oklahoma ja Theras. Raaka valkokaali on viljeltävä maantieteellisesti rajatulla alueella, jonka ympäristö vaikuttaa lopullisen tuotteen ominaisuuksiin (ks. kohta 4.3). ”Nošovické kysané zelí ”-hapankaalin lopulliset ominaisuudet johtuvat luonnollisesta maitohappokäymisestä käymissammioissa. Sammioiden ominaisuudet kuvataan kohdassa 4.5. Tuote pakataan yleensä 500 gramman ja 1 kilogramman pakkauksiin.

4.3. Maantieteellinen alue: Kuntien Nošovice ja Nižní Lhoty seutu Frýdek-Místekin piirikunnassa Määri-Sleesian läänissä. Alueen rajaavat kunnat Nošovice, Nižní Lhoty, Vyšní Lhoty, Kamenité, Dobratice, Dolní Tošanovice, Dolní Domaslavice, Kocurovice, Pazderna ja Dobrá mainitut kunnat mukaan luettuna.

4.4. Alkuperätodisteet: Hapankaalia on alusta asti valmistettu samalla reseptillä.

Tuotantolaitoksen vastuuhenkilö valvoo päivittäin tuote-eritelmän mukaisuutta, erityisesti raaka-aineiden laatua, teknistä valmistusprosessia ja kriittisiä pisteitä. Valvonnan tulokset kirjataan tuotantolaitoksella pidettäviin tarkastus- ja terveysvalvontarekistereihin. Tuote-eritelmän mukaisuutta valvoo myös vastaava viranomainen eli valtion maatalous- ja elintarvikevirasto (Státní zemědělská a potravinářská inspekce). Valvonnassa noudatetaan valtion maatalous- ja elintarvikeviraston toimivaltaisen alueviraston valvontasuunnitelmaa.

Valmistaja pitää kirjaa kaaliviljelmistä palstoittain sekä lisäksi jokaisesta käymissammiosta ja valmiiden tuotteiden vastaanottajista. Jokaisessa tuotepakkauksessa mainitaan valmistajan tunnistetiedot (mm. osoite), jotka mahdollistavat tuotteen jäljitettävyyden.

Nämä tunnistetiedot, dokumentaatio sekä viljelyn, valmistuksen ja myynnin välinen yhteys takaavat, että ”Nošovické kysané zelí ”-lopputuote on kokonaan peräisin maantieteellisesti rajatulta alueelta ja että jokainen valmistettu tuote täyttää näin ollen alkuperänimitykselle asetetut ehdot.

4.5. Valmistusmenetelmä: Lyhyt kuvaus kaalin viljelystä: edellisvuoden loka-marraskuussa lannoitus eläinlannalla, lannan kyntö maahan, talvi lepoaikaa, maaliskuussa tasaus, huhtikuussa kylvö, touko-kesäkuussa kuokkiminen, harvennus, kitkentä, uusi lannoitus ja uusi kuokkiminen, elo-marraskuussa korjuu, korjuujätteiden kyntö maahan ja syväkyntö.

”Nošovické kysané zelí ”-hapankaali valmistetaan viipaloitaviksi soveltuvista keräkaalilajikkeista, jotka viljellään ja prosessoidaan maantieteellisesti rajatulla alueella. Kaali viipaloidaan, ja siihen lisätään suolaa, kuminaa ja sinapinsiementä. Näin käsitelty kaali pannaan käymissammioihin, joissa se nuijitaan perinteisellä menetelmällä. Sen annetaan käydä vähintään kuusi viikkoa 18 °C:ssa. Kyse on luonnollisesta maitohappokäymisestä käymishuoneeseen sijoitetuissa yksittäisissä sammioissa. Sammiot ovat lasilaminaattia ja muodoltaan lieriöitä, joiden läpimitta on 3 m ja korkeus 4 m. Sammio on 3 metrin syvyydeltä maan sisässä ja metrin maanpinnan yläpuolella.

Kaikki valmistusvaiheet on suoritettava mahdollisimman lyhyessä ajassa, jottei kaali menettäisi solunestettä, ravintoarvoa ja C-vitamiinia. Tuore kaali on prosessoitava 48 tunnin kuluessa. Käytetty tuoreen kaalin lajike on Gloria. Käymisen jälkeen tuote poistetaan sammioista ja pakataan puolen kilogramman ja yhden kilogramman pakkauksiin. Kuluttajakysynnän mukaan tuote voidaan pakata myös tätä suurempiin tai pienempiin pakkauksiin. Kaikissa valmistustoimenpiteissä noudatetaan terveysvalvontasäännöksiä.

Kaalin käymisen aikana astioita ei liikutella. Kuljettamisen aikana kaali voi hapettua tai muuttua väriltään harmaaksi, ja säilytysolosuhteiden muutos vaikuttaisi viime kädessä kaalin makuun. Siksi kaali on pakattava tuotantopaikalla.

Hapankaalia valmistetaan myös varastoidusta kaalista. Tarkoitusta varten valitaan myöhäisiä kaalilajikkeita, joilla on hyvä säilyvyys. Sopivia lajikkeita ovat Ramco, Kingstone, Zerelina, Oklahoma ja Theras. Kaalit varastoidaan kokonaisina kerinä lämpötilakontrolloidussa hallissa 5 °C:ssa. Laadunvalvonnasta huolehtii päivittäin tuotantolaitoksen vastuuhenkilö. Sekä raaka-aineiden että lopputuotteiden laatua valvotaan. Viipaloitavaksi tarkoitetun tuoreen kaalin osalta tarkistetaan pääasiassa, ettei sen laatu ole huonontunut epäpuhtauksien, sienitautien tai hyönteisten takia. Varastokaalista tarkistetaan pääasiassa ulkonäkö, väri, maku, tuoksu ja kiinteys. Laadunvalvonnan tulokset kirjataan tuotantolaitoksella pidettäviin tarkastus- ja terveysvalvontarekistereihin. Laatua valvoo myös vastaava valvontaviranomainen eli valtion maatalous- ja elintarvikevirasto (Státní zemědělská a potravinářská inspekce). Valvonnassa noudatetaan valtion maatalous- ja elintarvikeviraston toimivaltaisen alueviraston valvontasuunnitelmaa.

4.6. Yhteys maantieteelliseen alkuperään: Kaalia on viljelty ja valmistettu Nošovicen alueella pitkät ajat. Tästä todistaa muun muassa se, että Nošovicen vaakunassa on kuvattuna selkäkori ja kaaliveitsi. Hapankaalilla on perinteisenä elintarvikkeena ja kauppatavarana korvaamaton merkitys alueelle. Paikallisen väestön tietotaito hapankaalin viljelyssä ja tuotannossa on siirtynyt sukupolvelta toiselle, ja sillä on keskeinen merkitys tuotteen lopullisten ominaisuuksien kannalta.

Tuote on makunsa puolesta poikkeuksellinen, mikä johtuu sen perusraaka-aineen eli valkokaalin viljely-ympäristöstä. Valkokaalia viljellään Beskydy-vuorijonon alarinteillä, missä vallitsevat seuraavat luonnonolosuhteet: vuoren alus, Morávka-joen laakso, kesä keskipitkä, sademäärä merkittävä läpi vuoden, ilmasto kohtalaisen viileä ja kostea, savinen maaperä, jonka pH-arvo alhainen. Juuri nämä olosuhteet antavat kaalille sen erityisen maun. Korkeus merenpinnasta on Nošovicessa 346 m ja Nižní Lhotyssa 359 m.

Kymmenestä viljelymaakohteesta otettujen 24 näytteen maaperäanalyysi antoi seuraavat tulokset: käyttökelpoinen fosfori 77 mg/kg, käyttökelpoinen kalium 218 mg/kg, käyttökelpoinen magnesium 140 mg/kg. Yhteensä seurattiin viittä muuttujaa (CO3, P, K, Mg, Ca), joista tehtiin 120 mittausta. Myös pH-arvoa ja kalkitustarvetta seurattiin. Yksityiskohtaisessa arvioinnissa todettiin pH-arvon olevan suhteellisen alhainen, kaikkialla joko hapan, heikosti hapan tai voimakkaasti hapan. Tämä vaikuttaa raa'an kaalin ja hapankaalin pH-arvoon, jotka ovat jo luonnostaan maukkaasti happamia. Voimakkaita happamaksi tekeviä aineita ei tarvitse lisätä. Maaperän ominaisuuksilla on merkittävä osuutensa raa'an kaalin ja hapankaalin maussa ja laadussa. Maatalousnäyttelyissä tuote on saanut myönteistä tunnustusta luonteenomaisen makunsa, värinsä ja hienon ja kiinteän koostumuksensa ansiosta.

Tuote on rekisteröity Tšekin alkuperänimitysten rekisteriin 1.2.2002 numerolla 178.

4.7. Valvontaelin:

Nimi: Státní zemědělská a potravinářská inspekce, inspektorát v Olomouci Osoite: Pavelkova 13 CZ-772 85 Olomouc Puhelin: (420) 585 15 15 11 Faksi: (420) 585 23 05 30 Sähköposti: olomouc@szpi.gov.cz

4.8. Merkinnät: —

(1) EUVL L 93, 31.3.2006, s. 12.